નવી દિલ્હી: જો કોઇ કંપની કે ડીલર ગુડ્સ એન્ડ સર્વિસ ટેક્સ લાગુ થયા બાદ ચીજવસ્તુઓના નક્કી કરેલા ટેક્સ રેટ મુજબ ગ્રાહકોને તેનો ફાયદો પાસવન નહીં કરે તો તેનું જીએસટી રજિસ્ટ્રેશન રદ કરી દેવામાં આવશે. જીએસટીના કાયદા અંતર્ગત રચાનારા નફાખોરી વિરોધી ઓથોરિટી પાસે આવી કંપની અને ડીલરોને કારોબાર કરતા રોકવાનો પૂરો અધિકાર હશે, જોકે નિષ્ણાતોએ આ જોગવાઇને કઠોર ગણાવી છે, જ્યારે નાણાપ્રધાન અરુણ જેટલીનું કહેવું છે કે આ જોગવાઇ વેપારીને ડરાવવા માટે નથી. આનો ઉપયોગ ત્યારે કરવામાં આવશે કે જ્યારે બીજો કોઇ વિકલ્પ નહીં રહે, જોકે આ ઓથોરિટી સ્થાયી સંસ્થાના રૂપમાં કામ નહીં કરે. આ ઓથોરિટીને બે વર્ષ બાદ બંધ કરી દેવામાં આવશે.